b'\n_START_ARTICLE_\nHuitzilopochtli\n_START_PARAGRAPH_\nHuitzilopochtli oli asteekkien sodan ja auringon jumala. Nimi voidaan k\xc3\xa4\xc3\xa4nt\xc3\xa4\xc3\xa4 monella tavalla, esimerkiksi "se, jolla on kolibri vasemmassa k\xc3\xa4dess\xc3\xa4\xc3\xa4n" Huitzilopochtli oli asteekkien t\xc3\xa4rkeimpi\xc3\xa4 jumalia. H\xc3\xa4nt\xc3\xa4 kutsuttiin my\xc3\xb6s nimill\xc3\xa4 Uitzilopochtli, Xiuhpilli (\xe2\x80\x9cTurkoosiprinssi\xe2\x80\x9d) ja Totec (\xe2\x80\x9cMeid\xc3\xa4n herramme\xe2\x80\x9d). Kuvataiteessa Huitzilopochtli kuvattiin usein kotkan hahmossa._NEWLINE_Asteekkien mytologiassa Huitzilopochtli esitet\xc3\xa4\xc3\xa4n jumalana, joka johdatti asteekit alkuper\xc3\xa4isest\xc3\xa4 kotimaastaan Aztl\xc3\xa1nista Meksikon laaksoon. Matkan aikana papit kantoivat Huitzilopochtlia esitt\xc3\xa4v\xc3\xa4\xc3\xa4 kolibrin kuvaa harteillaan, ja \xc3\xb6isin jumalan \xc3\xa4\xc3\xa4ni antoi k\xc3\xa4skyj\xc3\xa4. Huitzilopochtlin m\xc3\xa4\xc3\xa4r\xc3\xa4yksest\xc3\xa4 asteekkien p\xc3\xa4\xc3\xa4kaupunki Tenochtitl\xc3\xa1n perustettiin vuonna 1325 Texcocoj\xc3\xa4rven pienelle kivikkoiselle saarelle.Kaupungin ensimm\xc3\xa4inen temppeli rakennettiin sille paikalle, jossa kotka nokki kallion p\xc3\xa4\xc3\xa4ll\xc3\xa4 k\xc3\xa4\xc3\xa4rmett\xc3\xa4. T\xc3\xa4m\xc3\xa4 kohtaus on kuvattuna nykyisen Meksikon lipussa. T\xc3\xa4m\xc3\xa4n j\xc3\xa4lkeen jokainen asteekkihallitsija laajensi temppeli\xc3\xa4._NEWLINE_Asteekkivaltakunnan p\xc3\xa4\xc3\xa4kaupungissa Tenochtitl\xc3\xa1nissa  oli espanjalaisten saapumisen aikoihin 1521 suuri kaksoisporraspyramidi, jossa asteekit uhrasivat verisell\xc3\xa4 tavalla ihmisi\xc3\xa4 Huitzilopochtlille ja sateen ja hedelm\xc3\xa4llisyyden jumala Tlalocille.'